ອຸດສາຫະກໍາທ່ອງທ່ຽວໃນທົ່ວໂລກ ຕຽມຮັບມື ຢ່າງໃຫຍ່ ກັບຈໍານວນນັກທ່ອງທ່ຽວຊາວຈີນ ທີ່ສູງຂຶ້ນນັບມື້ (ເບິ່ງວີດີໂອພາສາລາວ-ອັງກິດ)
ໃນປັດຈຸບັນນີ້ ຈຸດ​ທ່ອງ​ທ່ຽວຕ່າງໆ ​ແລະ​ເຄືອ​ໂຮງ​ແຮມໃນ​ທົ່ວ​ໂລກ ມີເວັບໄຊ້​ເປັນພາສາ​ ຈີນ​ໄວ້​ບໍລິການ​ພວກ​ນັກ​ທ່ອງ​ທ່ຽວ.
ປັດຈຸບັນ ມີຊາວຈີນຫລາຍຂຶ້ນນັບມື້ ເດີນທາງໄປຕ່າງປະເທດ ໃນຖານະນັກທ່ອງທ່ຽວ ຈໍານວນຜູ້ເດີນທາງແມ່ນເຕີບໂຕຂຶ້ນຢ່າງໄວ ຈຶ່ງເຮັດໃຫ້ ພວກໂຮງແຮມ Hilton ມອບໝາຍ ໃຫ້ສະຖາບັນການສຶກສາຂົງເຂດເອເຊຍແລະອາຟຣິກາຂອງມະຫາວິທະຍາໄລລອນດອນ ທໍາການສຶກສາຄົ້ນຄວ້າຄື້ນຟອງໃໝ່ຂອງນັກທ່ອງທ່ຽວຈີນ ຜົນການສຶກສາທີ່ວ່ານີ້ພາໃຫ້ໂຮງແຮມໃນເຄືອ Hilton ຕ້ອງໄດ້ປັບປຸງຕົກແຕ່ງໂຮງແຮມຫລາຍໆແຫ່ງຂອງຕົນໃນທັນທີ ຢູ່ໃນທົ່ວໂລກ ເພື່ອຮອງຮັບແຂກຈາກຈີນໃຫ້ທົ່ວເຖິງ Elizabeth Lee ລາຍງານຈາກນະຄອນ San Francisco ແລະ Los Angeles ວ່າ ເປັນດ້ວຍເຫດໃດຊາວຈີນຈຳນວນຫຼວງຫລາຍ ຈຶ່ງພາກັນເດີນທາງໄປຕ່າງປະເທດ ທອງປານ ມີເລຶ່ອງນີ້ມາສະເໜີທ່ານ ສໍາລັບພວກນັກທ່ອງທ່ຽວບາງຄົນໃນຈຳນວນດັ່ງກ່າວ ລາຍການອາຫານເຊົ້າຢູ່ໂຮງແຮມ Los Angeles ນີ້ແມ່ນເປັນອາຫານຄາບທໍາອິດຢູ່ໃນສະຫະລັດອາເມຣິກາ ຫລາຍໆຄົນ ກໍປະຫລາດໃຈໃນລາຍການອາຫານທີ່ໂຮງແຮມຈັດມາໃຫ້ ເຂົ້າຂົ້ວ ແປ້ງຍັດໃສ້ ແລະອາຫານຈີນປະເພດອື່ນໆກໍມີຢູ່ໃນລາຍການອາຫານ ຊຶ່ງນັບວ່າ ເປັນການຕ້ອນຮັບທີ່ໜ້າແປກໃຈສໍາລັບນາງ Zhou Yian ຄົນນໍາທ່ຽວ ນາງຢຽນກ່າວວ່າ ບໍ່ແມ່ນຈະອອນຊອນແຕ່ລາຍການອາຫານເຊົ້າເທົ່ານັ້ນ ແຕ່ກໍເຫັນມີ ຫລາຍໆຊ່ອງທີວີຈາກຈີນຢູ່ຫ້ອງພັກຂອງນາງ ການບໍລິການເຫລົ່ານີ້ ເປັນພາກສ່ວນນຶ່ງແຫ່ງຄວາມພະຍາຍາມແບບໃໝ່ຂອງໂຮງແຮມ ຮິລຕັນ ເພື່ອເອົາໃຈພວກນັກທ່ອງທ່ຽວຈາກຈີນ ໂຮງແຮມຮິລຕັນເກືອບ 50 ແຫ່ງໃນທົ່ວໂລກ ທີ່ຈັດຢູ່ໃນພາກສ່ວນໂຄງ ການນຶ່ງທີ່ເອີ້ນ ວ່າ ຮິລຕັນ ຫວນຢິງ ຊຶ່ງໝາຍຄວາມວ່າ ຍິນດີຕ້ອນຮັບ ທີ່ເປັນພາສາຈີນ ນອກນີ້ແລ້ວ ທາງໂຮງແຮມຍັງຈັດເກີບແຕະຈີນ ຊາຈີນ ແລະການໍ້າຊາຈີນ ໄວ້ໃນຫ້ອງ ມີໂຕໜັງສືຈີນ ແລະພະນັກງານບໍລິການທີ່ປາກພາສາຈີນໄດ້ ທ່ານ Kevin O’Brien ຜູ້ຈັດການທົ່ວໄປຂອງໂຮມແຮມກ່າວວ່າ ທີ່ໂຮງແຮມຣິລຕັນໃນ ນະຄອນ San Francisco ນີ້ ພວກພະນັກງານສ່ວນຫລາຍເປັນຄົນຈີນ ການສຶກສາຄົ້ນຄວ້າບັ້ນນຶ່ງຂອງມະຫາວິທະຍາໄລລອນດອນ ເວົ້າວ່າ ມີພວກນັກທ່ອງ ທ່ຽວຈີນຈາກແຜ່ນດິນໃຫຍ່ຫລາຍກວ່າ 57 ລ້ານຄົນທີ່ເດີນທາງໄປຕ່າງປະເທດເມື່ອປີ ຜ່ານມາ ຄືເພີ່ມຂຶ້ນ 20 ເປີເຊັນຈາກປີ ກ່ອນ ໃນປັດຈຸບັນນີ້ຈຸດທ່ອງທ່ຽວຕ່າງໆ ແລະເຄືອໂຮງແຮມໃນທົ່ວໂລກ ມີເວັບໄຊ້ເປັນພາສາ ຈີນໄວ້ບໍລິການພວກນັກທ່ອງທ່ຽວ ໃນຂະນະທີ່ຊາວຈີນສ່ວນໃຫຍ່ພາກັນໄປຢ້ຽມຢາມປະເທດໃນຂົງເຂດເອເຊຍ ແຕ່ກໍມີ ຫລາຍຄົນເພີ່ມຂຶ້ນເລື້ອຍໆ ທີ່ບິນໄປຍັງພາກສ່ວນອື່ນໆຂອງ ໂລກ ສະຫະລັດເປັນ ປາຍທາງທີ່ມີຄົນໄປທ່ຽວຫຼາຍແຫ່ງນຶ່ງ ນາງຢຽນກ່າວວ່າ ຈຸດດຶງດູດອັນນຶ່ງທີ່ໃຫຍ່ທີ່ສຸດໃນສະຫະລັດນັ້ນ ກໍຄືການເລາະຊື້ເຄຶ່ອງ ຂອງ ແມ່ນແຕ່ເຄຶ່ອງບາງຢ່າງທີ່ຜະລິດຢູ່ໃນຈີນນັ້ນນໍາ ເພື່ອເລາະຊື້ເຄຶ່ອງຕື່ມອີກນັ້ນ ບ່ອນຢຸດແວ່ແຫ່ງຕໍ່ໄປສໍາລັບກຸ່ມນັກທ່ອງ ທ່ຽວຂອງ ນາງ ກໍຄືເມືອງລັສເວກັສ